<classify> Taifa Stars usiku wa kumakia leo imepoteza matumaini ya kufuzu hatua ya 16 bora ya fainali za Afcon 2019 nchini Misri baada ya kukubali kipigo cha mabao 3-2 dhidi ya majirani zao Kenya katika mchezo wa Kundi C uliofanyika kwenye Uwanja wa June 30 uliopo jijini Cairo unaomilikiwa na Jeshi la Anga la nchi hiyo. Mtu aliyeleta majonzi makubwa kwa Watanzania ni Michael Olunga ambaye amefunga magoli mawili kwenye mchezo huo. Katika patashika hiyo, Tanzania ndio walikuwa wa kwanza kupata goli kupitia kwa Saimon Msuva mnamo dakika ya sita ya mchezo baada ya kazi nzuri iliyofanywa na nahodha Mbwana Samatta na kuipa uongozi Stars. Hata hivyo Kenya walipambana na kusawazisha goli hilo kupitia kwa Michael Olunga dakika ya 39 kwa kichwa baada ya Aishi Manula kuukosa mpira wa adhabu ndogo uliopigwa na Ayub Timbe. Almanusura Taifa Stars iandike bao la pili mnamo dakika ya 12 wakati Msuva alipokuwa akienda kumchungulia golikipa wa Kenya lakini bahati mbaya alifanyiwa madhambi nje ya boksi la penati. Kabla ya goli la kusawazisha, Harambee Stars almanusura wapate goli mnamo dakika ya 14 ya mchezo baada ya shuti la Erick Ouma anayecheza soka la kulipwa nchini Sweeden kudakwa na Aishi Manula. Magoli yote yapo hapa I bet this game left you entertained... Dont miss the match highlights, theyre epicTotalAFCON2019 FootballTogether pic.twitter.comJPgwxSJk1K CAF CAF_Online June 28, 2019 Ramadhan Kessy alikosa nafasi ya kuipa Tanzania goli la pili dakika 36 kupitia mpira wa adhabu ndogo baada ya kipa wa Kenya Matasi kufanikiwa kuugusa na kugongwa mwamba na hatimaye kuwa kona ambayo hata hivyo haikuzaa matunda. Samatta aliiandikia Stars bao la pili baada ya kazi nzuri ya juhudi binafsi aliyoifanya akitokea upande wa kushoto mwa uwanja akiwadahaa mabeki wa Harambee Stars na hatimaye kuipa uongozi. Kenya walifanya mabadiliko kwa kumuingiza Bernard Ochieng kuchukua nafasi ya Calabar, ambaye alionekana kutokuwa vizuri upande wa winga. Kocha Emmanuel Amunike naye alifanya mabadiliko kwa kumuingiza Himid Mao kuchukua nafasi ya Mudathir Yahya. Kenya walifanikiwa kusawazisha kupitia kwa Omollo kufuatia mbinu nzuri ya kona fupi aliyoanzisha Timbe na kufanya matokeo kuwa 2-2. Hatimaye Olunga alididimiza ndoto na matumaini Tanzania kupata walau alama moja baada ya kufunga bao la tatu kwa upande wa Kenya dakika ya 80 kufuatia kazi nzuri iliyofanywa na Eric Johanna aliyeingia kutoka benchi. Mchezo wa mwisho kwa Taifa Stars ambao kimsingi utakuwa ni wa kukamilisha ratiba utakuwa dhidi ya Mbweha wa Kaskazini Algeria huku Kenya wakimaliza na Senegal. Kikosi cha Tanzania kilichoanza: 18. Aishi Manula GK, 2. Gadiel Michael, 6. David Mwantika, 5. Kelvin Yondani, 22. Ramadhan Kessy, 23. Mudathir Yahya, 12. Simon Msuva, 4. Erasto Nyoni, 17. Farid Mussa, 10. Mbwana Samatta, 11. Thomas Ulimwengu Kikosi cha Kenya kilichoanza: 18. Patrick Matasi, 15. David Owino, 3. Abud Omar, 2. Joseph Okumu, 5. Musa Mohamed, 12. Victor Wanyama, 8. Johanna Omollo, 11. Francis Kahata 7. Ayub Timbe, 13. Eric Ouma, 14. Michael Olunga  <topic>: MICHEZO 